Kunnian Kuningas -seurakunta Jerusalem
TULTA JERUSALEMISTA
Pastori Oren Lev Ari
Shalom ystävät! Siunaan teitä Jeesuksen nimessä.
Olemme taas yhdessä, ja kiitän Jumalaa siitä,
että voin opettaa teille Jumalan Sanaa.
Tämä on vuoden 2013 ensimmäinen ohjelma.
Siunatkoon teitä tänä vuonna
Aabrahamin, Iisakin ja Jaakobin Jumala,
Herramme Jeesuksen Kristuksen Isä, Jeesuksen nimessä!
Tänään puhun uskosta ja luvatusta maasta.
Mitä luvattu maa merkitsee meille?
Israelin kansa tiesi tarkkaan, mikä on luvattu maa.
Mutta mikä sen merkitys on meille Jeesukseen uskoville?
Se merkitsee kutsumustamme ja tulevaisuuttamme.
Profeetta Jeremia sanoo, että meillä on tulevaisuus ja toivo.
Meidän täytyy jatkaa tiellämme ja toimia uskossa.
Israelin kansa ei päässyt luvattuun maahan.
Sinne pääsi vain kaksi miestä siitä sukupolvesta -
Joosua Nuunin poika ja Kaaleb.
Miksi Israelin kansalle kävi niin?
Heprealaiskirjeessä 4:2 sanotaan, että hyvä sanoma
ei uskossa sulautunut niihin, jotka sen kuulivat.
He kuulivat Jumalan Sanan, mutta he eivät ottaneet sitä vastaan uskossa.
Se ei sulautunut heidän uskoonsa.
Hepr. 4:2: "Sillä hyvä sanoma on julistettu meille niinkuin heillekin,
mutta heidän kuulemansa sana ei heitä hyödyttänyt,
koska se ei uskossa sulautunut niihin, jotka sen kuulivat."
Kun kuulemme Jumalan lupauksen tulevaisuudestamme ja elämästämme,
meidän täytyy ottaa se vastaan uskossa.
Emme saa katsoa olosuhteisiimme, vaan Jumalan Sanaan.
Mikä estää meitä pääsemästä luvattuun maahan?
Kapinamme, valituksemme, käyttäytymisemme.
Katsotaan 4. Mooseksen kirjan luku 14.
Luvussa 13 Mooses lähetti 12 vakoojaa luvattuun maahan.
He palasivat tuoden luvatun maan, Kanaanin maan, hedelmiä.
He sanoivat, että se on hyvä maa, joka vuotaa maitoa ja hunajaa,
mutta 10 heistä sanoivat, että se on maa, joka syö omat asukkaansa.
Luku 13 kertoo, että he saattoivat maan pahaan huutoon.
He valittivat niin paljon, että se johti kapinaan.
Ystävät, jos teillä on valituksia, hoitakaa asia kuntoon,
tai alatte kapinoida Jumalan Sanaa vastaan.
Jos vastustamme Jumalan Sanaa, emme pääse luvattuun maahan,
eivätkä Jumalan meille antamat lupaukset toteudu.
Siksi Jeesus sanoi: "Olkaa lasten kaltaiset."
Meidän täytyy ottaa vastaan kaikki mitä Jumala sanoo kuin lapset.
4. Mooseksen kirja 14:1: "Silloin koko kansa alkoi huutaa ja parkua,
ja kansa itki sen yön."
He eivät olleet vielä edes päässeet maahan.
He eivät olleet sotineet eivätkä tehneet mitään.
Mutta he jo itkivät sitä, mitä ei ollut vielä tapahtunut.
Luvussa 13 he sanoivat: "Näimme siellä jättiläisiäkin,
ja me olimme mielestämme kuin heinäsirkkoja,
sellaisia me heistäkin olimme." He puhuivat siitä, mitä näkivät.
Kysymys kuuluu: kun Jumala puhuu teille, mitä te puhutte?
Kun Jumala lupaa teille jotain, ja Pyhä Henki puhuu teille,
tai kuulette pastoria tai profeettaa, tai minua kun tässä puhun teille,
mistä te sen jälkeen puhutte?
Puhutteko olosuhteistanne, vai siitä, mitä Jumala sanoo?
Jos puhutte olosuhteistanne, tilanteenne ei muutu.
Teidän täytyy antaa Jumalalle sydämenne, ajatuksenne ja kielenne,
jotta puhutte sitä, mitä Jumala puhuu.
Vakoojatkin puhuivat totta: he kertoivat, mitä näkivät.
Jumalan silmissä se oli kuitenkin kapinointia.
Jos puhut, mitä näet, etkä sitä, mitä Jumala puhuu,
et puhu nöyryydessä ja uskossa.
Olosuhteisiin keskittyminen kertoo uskon puutteesta.
Uskoa on se, että puhut sitä, mitä Jumala puhuu,
vaikka se olisi ristiriidassa sen kanssa, mitä näet.
Tietenkin ympärillämme on konkreettisen maailman realiteetit.
Sinulla voi olla ongelmia, ja sinua vastaan ehkä hyökätään.
Ehkä joudut taistelemaan lihaasi vastaan,
ja olosuhteesi ovat liian vaikeat.
Mutta puhun nyt Jumalan Sanasta, joka voittaa aina.
Se on aina totta, eikä se muutu päivästä toiseen.
Se on aina totta, ja se auttaa meitä aina.
Se vie meidät luvattuun maahan.
Ennen pääsyä luvattuun maahan - lupauksiimme, kutsumukseemme,
maidon ja hunajan maahan - meidän täytyy ymmärtää tämä:
Jumala on jo lähettänyt Sanansa. Luvattu maa on valmistettu.
Nyt Sana on tullut luoksemme valmistamaan meitä.
Sana haluaa tulla sydämeemme ja murskata linnakkeet,
ja antaa meille todellisempia ja jumalallisempia ajatuksia.
Niin voimme ajatella ja puhua niinkuin Jumala ajattelee ja puhuu.
Veljet ja sisaret, sitä me tarvitsemme.
Vain niin voimme voittaa lihamme ja päästä luvattuun maahan.
He itkivät jo ennen kuin mitään tapahtui,
ennen kuin tulivat luvattuun maahan.
He kapinoivat Moosesta ja Aaronia vastaan.
4. Moos. 14:2: Ja kaikki israelilaiset napisivat
Moosesta ja Aaronia vastaan, ja koko kansa sanoi heille:
"Jospa olisimme kuolleet Egyptin maahan tai tähän erämaahan!
Jospa olisimme kuolleet!"
He olivat lähteneet Egyptistä, mutta Egypti ei ollut lähtenyt heistä.
Maailman täytyy lähteä meistä, ettemme ajattelisi maailman tavoin.
Johannes sanoi, että jos joku maailmaa rakastaa,
niin Isän rakkaus ei ole hänessä.
Jos maailman nautinnot täyttävät sielumme, ajatuksemme ja suumme,
se haittaa uskoamme.
Kun ihmiset eivät usko siihen, mitä Jumala sanoo,
eivätkä puhu sitä, he palaavat aina takaisin Egyptiin.
He sanovat: "Jospa olisimme kuolleet Egyptissä!
Miksi viet meidät sinne kuolemaan!"
Jumala ei vie meitä kuolemaan, Hänessä ei ole kuolemaa.
Hän on valo ja elämä. Jeesuksen nimessä.
4. Moos. 14:3: "Ja miksi viekään Herra meitä tuohon maahan,
jossa me kaadumme miekkaan
ja vaimomme ja lapsemme joutuvat vihollisen saaliiksi!
Eikö meidän olisi parempi palata Egyptiin?"
He kapinoivat jo Israelin Jumalaa vastaan.
He sanovat, että olisi parempi palata Egyptiin.
He olivat orjia Egyptissä, ja heillä oli yhä orjuuden mieli.
Jumalan Sana auttaa meitä Pyhän Hengen avulla.
Jumalan Sana, joka on voideltu Pyhällä Hengellä,
auttaa meitä murtamaan orjuuden mielestämme
ja uudistamaan mielemme Jeesuksen Kristuksen nimessä.
Jumalan Sana on Pyhän Hengen ase linnakkeiden murtamiseksi.
He olivat olleet orjia,
eivätkä he pystyneet ajattelemaan Jumalan Sanan mukaisesti.
Me olemme Uudessa liitossa ja uskomme Jeesukseen.
Olemme Jumalan lapsia.
Meidän täytyy ajatella Jumalan Sanan mukaan,
ei maailman normien mukaan.
Olemme pappisvaltakunta.
Kun Jumala puhuu, ei ole väliä, miltä meistä tuntuu
ja mitkä ovat olosuhteemme, Jumalan Sana on totta.
Aina ja kaikkialla.
En tiedä, mitä Jumala on teille sanonut,
mutta teidän täytyy kysellä ja pyytää Jumalalta ohjausta.
Jos Hän on sanonut teille jotain kohtalostanne, perheestänne,
kutsumuksestanne tai tulevaisuudestanne, se on totta.
Selvittäkää, onko se Jumalasta, ja jos on, pysykää siinä.
Rukoilkaa sitä ja julistakaa sitä, niin se tuottaa tulosta.
Jumalan Sanan julistaminen tuottaa tulosta.
Sananlaskuissa sanotaan, että täytämme elämämme sillä,
mitä puhumme.
Täytämme ilmapiiriimme sillä, mitä puhumme.
Jos puhumme sitä, mikä on totta olosuhteistamme,
vaikka se on totta, se ei muuta ilmapiiriämme eikä meitä.
Mutta jos puhumme totuutta...
"Tulette tuntemaan totuuden, ja totuus on tekevä teidät vapaiksi."
Jumalan Sana on totuus.
4. Moos. 14:4: Ja he puhuivat toinen toiselleen:
"Valitkaamme johtaja ja palatkaamme Egyptiin".
Silloin Mooses ja Aaron lankesivat kasvoilleen
Israelin kansan koko seurakunnan eteen.
Mutta Joosua, Nuunin poika, ja Kaaleb, Jefunnen poika,
jotka olivat olleet mukana maata vakoilemassa,
repäisivät vaatteensa...
Myös Joosua ja Kaaleb olivat 12 vakoojan joukossa.
Heitä oli Kaaleb, Joosua ja kymmenen muuta,
yksi jokaisesta Israelin heimosta.
Joosua ja Kaaleb näkivät saman, mitä toisetkin.
Hekin näkivät, että siellä oli jättiläisiä.
He eivät kuitenkaan puhuneet niin, koska heillä oli suhde Jumalaan.
He uskoivat Jumalan Sanaan.
Mielenkiintoista on, että tästä sukupolvesta vain nämä kaksi
pääsivät luvattuun maahan. Kaikki muut kuolivat erämaassa.
Emme halua kuolla erämaassa, vaan päästä luvattuun maahan.
Se on tulevaisuutemme, ja oikeastaan nykyisyytemme.
Emme ehkä ole vielä siellä, mutta julistamme sitä,
ja uskomme, että se on jo toteutunut.
Jumalan luona se on jo toteutunut,
ja silloin se on toteutunut jo minullekin.
Se on toteutunut jo ennen maailman perustamista.
Kun aika täyttyy, se tulee ja toteutuu elämässämme,
sen mukaan, mitä Jumala on meille sanonut.
Seiskää kalliolla, julistakaa sitä ja uskokaa siihen.
Älkää epäilkö sitä!
4. Moos. 14:7: ...ja puhuivat kaikelle israelilaisten seurakunnalle näin:
"Maa, jota kävimme vakoilemassa, on ylen ihana maa."
Toiset olivat sanoneet, että se maa syö omat asukkaansa,
ja he sanoivat, että se on ylen ihana maa.
Toiset puhuivat siitä, mitä näkivät ja mikä oli totta,
mutta he siitä totuudesta, jonka Jumala oli luvannut.
Huomaatteko eron? Mikä oli seuraus?
Toiset puhuivat jättiläisistä, ja toiset Jumalan lupauksista.
Mikä oli seuraus? Toiset kuolivat erämaassa,
ja toiset pääsivät luvattuun maahan ja valloittivat sen.
Minäkin haluan puhua siitä, mitä kuulen Jumalalta,
enkä olosuhteitani, tilanteestani tunteistani ja kivuistani.
"Hänen haavoissaan me olemme parantuneet."
Pääsemme luvattuun maahan, valloitamme sen,
ja saamme kaiken, minkä Jumala on valmistanut meille
Jeesuksen kuoleman ja ylösnousemuksen kautta.
Hän antoi meille perinnön. Otan vastaan sen ja julistan sitä,
ja tiedän, että Jumalan Sana on totuus,
ja siitä puhuminen tuottaa tulosta.
Kun puhut Jumalan Sanaa, saat tulosta, siunaat Jumalan nimeä
ja todistat Jumalan suurista teoista ja siitä,
että Jeesus elää ja on Israelin ja koko maailman kuningas.
Katsotaan, mitä tapahtuu. 4. Moos. 14:8:
"Jos Herra on meille suosiollinen, niin hän vie meidät siihen maahan"
sanovat Kaaleb ja Joosua,
"ja antaa sen meille, maan, joka vuotaa maitoa ja mettä.
Älkää vain kapinoiko Herraa vastaan älkääkä peljätkö sen maan kansaa,
sillä heitä ei ole meille kuin suupalaksi.
Heidän varjelijansa on väistynyt heistä,
mutta meidän kanssamme on Herra."
Nämä kaksi miestä sanoivat: "Älkää peljätkö!"
Kun ajattelemme kuin orjat, pelkäämme.
Kun ajattelemme kuin Jumalan lapset, olemme rohkeita.
Paavali tiesi, että Timoteus tulee kohtaamaan vaikeuksia,
henkiä ja ihmisiä, vaikeita olosuhteita,
ja hän muistuttaa Timoteusta: "Jumala ei ole antanut meille
pelkuruuden henkeä, vaan voiman ja rakkauden ja raittiuden hengen."
Olemme siis saaneet Jumalalta uudistetun mielen.
Emme pelkää, koska emme ole enää orjia.
Pääsiäisenä Israelin kansa laulaa: "Olimme orjia Egyptissä,
mutta tänään vapaita."
Jumalan totuus on vapauttanut meidät.
Jeesus sanoi juutalaisille, jotka uskoivat Häneen:
"Jos pysytte totuudessani, totuus on tekevä teidät vapaiksi."
Jos pysymme Jumalan Sanan totuudessa,
totuus vapauttaa meidät orjuudesta ja orjuuden ajatuksista,
ja antaa meille vapaiden Jumalan lasten ajatukset.
Alamme ajatella eri tavalla.
Emme voi nähdä Jumalan valmistamaa tietä,
ellemme ajattele Jumalan Sanan mukaisesti.
Kun tutkimme rukoillen Jumalan Sanaa, alamme uskoa,
koska usko tulee kuulemisesta ja kuuleminen Jumalan Sanasta.
Pysymme Jumalan Sanassa Hengen avulla, ja uskomme kasvaa.
Yhtäkkiä ajatuksemme alkavat muuttua ja linnakkeemme murtua.
Emme enää ajattele kuin orjat, vaan kuin Jumalan lapset.
Näemme, mitä Jumala on valmistanut.
Yhtäkkiä pääsemme perille, ja ylistämme Jumalaa.
Mutta ylistämme Jumalaa jo täällä, koska tiedämme pääsevämme sinne.
Olemme jo oikeastaan siellä hengessä.
Jonain päivänä olemme siellä fyysisesti.
Siksi kiitämme jo nyt Jumalaa Hänen lupauksistaan.
On hyvin tärkeää tutkia Jumalan Sanaa,
ja tehdä niin kuin Jumala sanoo.
Hän sanoi: "Tämän maan minä annan teille."
Meidän täytyy siis uskoa, että saamme sen maan.
En tiedä, mikä on teidän luvattu maanne.
Ehkä Jumala on sanonut sinulle,
että koko perheesi tulee palvelemaan Herraa.
"Minä ja minun perheeni palvelemme Herraa."
Jos näin on kirjoitettu, julistan sitä joka päivä.
Minä, vaimoni ja lapseni, ja myös veljeni ja sisareni,
vanhempani ja kaikki palvelevat Herraa, Jeesuksen nimessä.
Jos olet sairas, ja Jumala on antanut sinulle sanan,
kuten "Hän lähetti sanansa ja paransi heidät,"
tai "Hänen haavoissaan me olemme parantuneet,"
pysy siinä, koska olet jo parantunut.
Ehkä sinulla on avioliitto- tai perheongelmia,
ja Jumala on antanut sinulle sanan, pysy siinä ja julista sitä.
Ehkä se liittyy hengelliseen kutsumukseen.
Sinulla voi olla kutsumus tai hengellisiä lahjoja.
Pysy siinä, mitä Jumala on sanonut.
Samalla sinun täytyy olla kuuliainen Jumalalle.
Meidän täytyy tehdä, mitä Jumala käskee.
Emme ainoastaan julista sitä, vaan elämme sen mukaan.
Hengellinen maailma vastaa sekä sanoihimme että tekoihimme.
"Usko ilman tekoja on kuollut, niinkuin ruumis ilman henkeä."
Jos tekonne eivät ole sanojenne mukaisia,
niistä ei ole mitään hyötyä.
Emme vain puhu totuudesta, vaan elämme sen mukaan.
Haluan rukoilla puolestanne.
Tiedän, että osa teistä on vaikeassa tilanteessa.
Nykyään ei ole helppoa elää tässä maailmassa
ja pysyä pyhyydessä. Se on kuitenkin Jumalan tahto.
Usko kuuluu pyhyyteen, rakkauteen ja toivoon.
Usko sisältyy Jumalan Sanaan, se ei ole erillinen osa.
Usko on erottamaton osa Jumalan Sanaa.
Haluan nyt rukoilla puolestanne, että Jumala antaisi teille voimaa
kohdata kaikki olosuhteet, tilanteet ja ikävät tunteet,
ja pysyä totuudessa, julistaa sitä ja elää sen mukaan.
Isämme, joka olet taivaassa, kiitos Sanastasi, joka on totuus.
Nimesi on pyhä. Sinä olet uskollinen.
Rukoilen kaikkien katsojien ja heidän perheidensä puolesta.
Kiitos Herra, että Sinä annat tulevaisuuden ja toivon jokaiselle,
joka julistaa Jeesuksen nimeä uskossa.
Kiitos, Isä, että jokaisella Jumalan lapsella on tulevaisuus.
Siunaan jokaista tämän ohjelman katsojaa.
"Herran siunaus rikkaaksi tekee, ei oma vaiva siihen mitään lisää."
Isä, anna heille voimaa uskoa ja julistaa Sanaasi
ja elää Sanasi mukaan ja nähdä tulevaisuus niinkuin Jeremia,
kun asetit Sanasi hänen suuhunsa.
Siunaan veljiäni ja sisariani Jeesuksen Kristuksen nimessä,
ja kaikkia ystäviämme ja työmme tukijoita.
Isä, siunaa heitä Jeesuksen nimessä.
Auta heitä kaikissa heidän tilanteissaan.
Täytä heidät Pyhällä Hengellä ja tulella.
Isä, rukoilen sairaiden puolesta. Paranna heidät.
"Hän lähetti sanansa ja paransi heidät."
Hänen haavojensa kautta he ovat parantuneet.
Rukoilen hengellistä vapautusta kaikista saastaisista hengistä
Jeesuksen Kristuksen nimessä. Julistan Jumalan voittoa.
Julistan vuoden 2013 voiton vuodeksi.
Herramme Jeesuksen Kristuksen nimessä, aamen.
Veljet ja sisaret, Aabrahamin, Iisakin ja Jaakobin Jumala,
Israelin Jumala, Herramme Jeesuksen Isä, joka on taivaassa,
siunatkoon teitä ja antakoon teille Pyhän Hengen voiman,
Jumalan Hengen voitelun,
jotta pysytte uskossa elävään Jumalaan.
Jeesus sanoi: "Pitäkää usko Jumalaan."
Siunaan teitä Jerusalemista Herramme Jeesuksen nimessä.
Toivottavasti tapaamme taas. Shalom!
Suomennos: Hannele Tainio